钦定古今图书集成/方舆汇编/职方典/第1269卷 > 《辰州谯楼记》戴敏
## 钦定古今图书集成/方舆汇编/职方典/第1269卷 > 《辰州谯楼记》戴敏

府治踦山而立，雄壮耸拔，有据高临下之势。谯楼地
栖其麓，阅岁滋久，颓敝弗称。予来守郡，即欲改为而
未遑。及明年春，暴风骤雨夜作，折其东北隅，椽瓦尽
落，见者心骇。是岁冬十月晦，火燔自吏西舍，由舍内
视，迤逦皆官廨，而帑藏案牍皆在焉。其外距楼最迩，
时方二鼓，予起视之，东南风驶甚，烈焰已腾，亟匍匐
伏地，仰而呼曰：“天乎，予果何罪罚！宜自躬燔，不可滥。”
无已，得敛馀熄于鼓楼，予不敢辞劳。已而风反，火旋
于楼，径吏之东舍而止。翼日，得残刻灰烬中，上书始
构之年为至元丙子，迨今盖百八十年矣。说者谓楼
制颇工巧，予实畏其陊腐，不敢登。及是则畚土埤筑，
方整高固，伐新石，磨砻结甃，四壁如削规。其中为门，
上圜转如空洞。召木工为楼，甫八越月而成。既绘，远
近观者啧啧，谓规制精巧，加旧数倍。同府邓君琦，判
府杜君杰、周君参，推府常君龙，偕予举酒落之。匠告
予曰：“兹楼之制，义具阴阳。悬时之坊，檐阿四翔，象四
特也；楼脊缩五，低昂屡变，象五行也；觚棱上仰，前后
各有十二，应二十四炁也。修楹短柱，合数八九，应七
十二候也。”冁然笑曰：“有是哉！吾辰介在楚荒，隔重湖，
接彝落，缙绅率称其远且难。予以菲才莅之，奄逾二
载，仰承天意，推力兹楼，岂不觉良工之独苦者耶？然
则俯金汤之胜，而览时物之丰融畅，遂千里同风，思
乐我祖宗。渐涵覆育之仁，逾远益洽。较之中州，适尔
晏然”，无桴鼓之警。是用集缨緌之暇，盘桓燕笑，相与
酹江山之灵于一楼之上，亦幸矣。若曰假此而足以
尽荆楚之奇观，穷登眺之乐，而忘天下之忧，则固非
区区之意也。是为记。时正德壬申秋八月吉也。